Temeljna odluka o uspostavi i proglašenju Hrvatske republike Herceg-Bosne
<s>Hrvatski narod u Bosni i Hercegovini, stjecajem povijesnih okolnosti, suočio se s bezobzirnom agresijom kojom su ugrožena njegova povijesna i prirodna prava na život i opstojnost, samobitnost i konstitutivnost, njegov kršćanski i kulturni identitet, politički, gospodarski i ini interesi u Bosni i Hercegovini.</s>

<s>Svoja prava koja su u temeljenim aktima dosadašnje Republike BiH sadržana u odrednici o konstitutivnom narodu, hrvatski je narod ostvarivao skupa s ostalim konstitutivnim narodima, u unitarnoj državnoj zajednici, i iz takve zajednice pokrenuta je na njega, njegova prava i interese - agresija.</s>

<s>Nalazeći da postojeći unitarni oblik političkog i državnog ustroja ne osigurava hrvatskom narodu njegova prava u BiH i na Bosnu i Hercegovinu, odlučan je da ta prava obrani, između ostalog, mijenjajući svoj položaj tako što na dijelu teritorija BiH uspostavlja svoju državnu zajednicu, te prenosi dio konstitutivnih prava na budući savez republika i pristaje na sudjelovanje u pojedinim zajedničkim institucijama i službama od zajedničkog interesa u BiH, kako se to uredi trojnim ustavnim sporazumom konstitutivnih naroda.</s>

<s>Sukladno istaknutom, a:</s>

<s>- polazeći od neotuđivog, nepotrošnog, nedjeljivog i neprenosivog prava hrvatskog naroda u BiH, kao konstitutivnog naroda,
- izjavljujući da hrvatski narod uvažava jednaka prava drugih konstitutivnih naroda dosadašnje BiH,
- u težnji da s ostalim konstitutivnim narodima jednakopravno, demokratski i mirnim putem uredi sva pitanja iz dosadašnjeg i budućeg zajedničkog života,
- prihvaćajući temeljne međunarodne akte o ljudskim i građanskim pravima i slobodama, i,
- sukladno političkim odlukama Hrvatske demokratske zajednice za BiH, kao legitimnog prezenta političke volje hrvatskog naroda, Zastupnički dom Hrvatske Republike Herceg-Bosne, donosi:</s>

<s>TEMELJNU ODLUKU 
o uspostavi i proglašenju Hrvatske Republike Herceg-Bosne</s>

<s>Članak 1.</s>

<s>Uspostavlja se i proglašava Hrvatska Republika Herceg-Bosna.</s>

<s>Hrvatska zajednica Herceg-Bosna, utemeljena Odlukom o uspostavi Hrvatske zajednice Herceg-Bosne, uspostavlja se i proglašava Hrvatskom Republikom Herceg-Bosna (u daljnjem tekstu: Republika).</s>

<s>Članak 2.</s>

<s>Teritorij Republike je područje Hrvatske zajednice Herceg-Bosna, a konačne granice Republike utvrdit će se Ustavom Republike.</s>

<s>Članak 3.</s>

<s>Republika je jedinstvena i nedjeljiva demokratska država hrvatskoga naroda u Bosni i Hercegovini zasnovana na ljudskim pravima i slobodama, vladavini prava i socijalnoj pravdi.</s>

<s>Članak 4.</s>

<s>Suverenitet Republike je nedjeljiv, neotuđiv i neprenosiv, a određena prava i dužnosti Republike može ostvarivati u zajedničkim tijelima Saveza Republika.</s>

<s>Republika se slobodno udružuje u Savez Republika.</s>

<s>Članak 5.</s>

<s>Narod ostvaruje svoja suverena prava u Republici.</s><s>U Republici vlast proizilazi iz naroda i pripada narodu kao zajednici slobodnih i ravnopravnih državljana.</s><s>Narod ostvaruje vlast izborom svojih predstavnika i neposrednim odlučivanjem.</s>

<s>Članak 6.</s>

<s>Državna vlast ustrojena je na načelima parlamentarne demokracije, organizacijske i funkcionalne podjele vlasti na zakonodavnu, izvršnu i sudsku.</s>

<s>Zakonodavnu vlast obavlja Zastupnički dom Republike.</s><s>Izvršnu vlast obavlja Vlada Republike.</s><s>Sudsku vlast obavljaju neovisni sudovi.</s>

<s>Članak 7.</s>

<s>Predsjednika Vlade i članove Vlade Republike bira i razrješava Zastupnički dom Republike na prijedlog Predsjednika Republike.</s>

<s>Članak 8.</s>

<s>Predsjednik Republike zastupa i predstavlja Republiku u zemlji i inozemstvu, izražava njeno konstitutivno jedinstvo i brine se za jedinstveno djelovanje svih tijela državne vlasti.</s><s>Predsjednik Republike vrhovni je Zapovjednik Oružanih snaga Republike, postavlja i razrješava više vojne dužnosnike uz pribavljeno mišljenje Vlade Republike.</s>

<s>Članak 9.</s>

<s>Republika ima grb, zastavu i himnu.</s><s>Grb, zastava i himna Republike uredit će se Ustavom Republike.</s>

<s>Članak 10.</s>

<s>Glavni grad Republike je Mostar.</s>

<s>Članak 11.</s>

<s>Do donošenja Ustava Republike i konstituiranja njezinih tijela, na teritoriju Republike primjenjivat će se važeći propisi Hrvatske zajednice Herceg-Bosna, kao i propisi dosadašnje Republike Bosne i Hercegovine kada nisu u suprotnosti s propisima Hrvatske Republike Herceg-Bosna.</s>

<s>Članak 12.</s>

<s>Funkcije državne vlasti do izbora i imenovanja tijela državne vlasti po odredbama ove odluke, obnašat će tijela vlasti Hrvatske zajednice Herceg-Bosna.</s>

<s>Do izbora Predsjednika Republike ovu dužnost obavlja Predsjednik Hrvatske zajdnice Herceg-Bosna.</s>

<s>Članak 13.</s>

<s>Ova odluka stupa na snagu danom donošenja.</s>

<s>Predsjednik Zastupničkog doma
Perica Jukić</s>

<s>Pravni propisi Hrvatske Republike Herceg-Bosne</s>

